钦定古今图书集成/历象汇编/岁功典/第002卷 > 唐
## 钦定古今图书集成/历象汇编/岁功典/第002卷 > 唐

### 太宗贞观二年祖孝孙请五郊迎气各以月候

按《唐书太宗本纪》，不载。　按《唐会要》，“武德九年，命祖
孝孙考正雅乐。贞观二年六月十日，乐成，孝孙以十
二律顺其月旋相为宫，五郊迎气，各以月候而奏其
音。”

贞观　　年，定每岁停刑日。

按《唐书太宗本纪》不载。　按《刑法志》：“贞观中，每岁立春至秋及大祭祀致斋，朔望上下弦二十四气，雨及
夜未明假日、断屠日，皆停死刑。”

贞观十四年春。命有司读《时令》。〈附定四时之祭〉
按《唐书太宗本纪》云云。　按《礼乐志》：“皇帝御明堂，读
时令。”孟春，礼部尚书先读令。三日，奏读《月令》，承以宣
告。前三日，尚舍设大次于东门外道北，南向。守宫设
文武侍臣次于其后之左右。设群官次于璧水东之
门外，文官在北，武官在南，俱西上。前一日，设御座于
青阳左个，东向。三品以上及诸司长官座于堂上，文
官“座于御座东北，南向；武官座于御座之东，北向：俱
重行西上。设刑部郎中读令座于御座东南，北向，有
案。设文官解剑席于丑陛之左，武官于卯陛之右，皆
内向。太乐令展宫县于青阳左个之庭，设举麾位于
堂上寅阶之西，北向；其一位于乐县东北，南向。典仪
设三品以上及应升坐者位于县东，文”左武右，俱重
行西向。非升坐者，文官四品、五品位于县北，六品以
下于其东，绝位，俱南向；武官四品、五品于县南，六品
以下于其东，俱北向：皆重行西上。设坐仪位于县之
西北，赞者二人在东差退，俱南向。奉礼设门外位各
于次前，俱每等异位，重行相向西上。其日陈小驾。皇
帝服青纱袍，佩苍玉，乘金路。出宫，至于大次，文武五
品以上从驾之官皆就门外位。太乐令、工人、协律郎、
典仪帅赞者皆先入，群官非升坐者，次入就位。刑部
郎中以《月令》置于案，覆以帊，立于武官五品东南，郎
中立于案后北而侍中版奏外。皇帝御舆入自青
龙门，升自寅阶，即坐。符宝郎置宝于前，典仪升立于
左个东北，南向。公王以下入就西而位。典仪曰：“再拜。”
赞者承传，在位者皆再拜。侍中前跪奏称：“侍中臣某
言，请延公王等升。”又侍中称：“制曰可。”侍中诣左个东
北，南向称：“诏延公王等升。”典仪传赞者承传，在位者
皆再拜。西而位者各诣其阶，解剑脱舄，升立于座后。
刑部郎中引案进，立于卯阶下。侍中跪奏：“请读《月令》。”
又侍中称：“制曰可。”刑部郎中再拜，解剑俛，脱舄，取令，
升自卯阶，诣席南，北向跪，置令于案，立于席后。堂上
典仪唱：“就座。”公、王以下及刑部郎中并就座。刑部郎
中读令，每句一绝，使言声可了。读讫，堂上典仪唱：“可
起。”王公以下皆起。刑部郎中以令置于案，与群官佩
剑纳舄，复于位。典仪曰：“再拜。”在位者皆再拜。西面位
者出。侍中跪奏称：“侍中臣某言，礼毕。”皇帝降座御舆，
出之便次。南北面位者以次出。自仲春以后，每月各
居其位，皆冠通天服，玉之色如其时。若四时之孟月
及季夏土王读《五时令》于明堂，亦如之。

冬至、正月上辛，祈谷，“孟夏雩祀昊天上帝于圜丘，季
秋大享于明堂，腊蜡百神于南郊。春分朝日于东郊，
秋分夕月于西郊，夏至祭地祇于方丘，孟冬祭神州
地祇于北郊，仲春、仲秋上戊，祭于太社。立春、立夏、季
夏之土王，立秋、立冬，祀五帝于四郊。孟春、孟夏、孟秋、
孟冬，腊享于太庙。孟春吉亥，享先农，遂以耕籍。”

### 中宗嗣圣十五年议明堂告朔读令之礼〈即武后圣历三年〉按唐书武后本纪不载 按张齐贤传圣历初齐贤为太常奉礼郎武后诏百官议告朔于明堂读时令

“布政事。”京官九品以上，四方朝集使皆列于廷。太常
博士辟闾仁谞曰：“‘‘《经》无天子月告朔，惟《玉藻》‘天子听
朔南门之外’。周太宰正月之吉，布政于邦国都鄙’。干
宝曰：‘建子月，告朔日也’。此《玉藻》听朔同谊。今元日读
时令，合古听朔事。独郑元以秦制月令有五帝五官，
因言听朔必以特牲告时帝及神，以文王、武王配’，其”
言非是。《月令》曰：“其帝太昊，其神勾芒。”谓宣令告人，使
奉时务业。月皆有令，故云非天子月朔以配帝祭也。
告朔者，诸侯礼也。《春秋》既视朔，遂登台。元又说：人君
月告朔于庙，其祭为朝享。鲁自文公始不视朔，明非
天子所行。元谓告帝即人，帝神即重黎，五官不言天
子拜祭，请罢告朔月祭，以应古礼。齐贤不韪其说，质
曰：“《穀梁氏》称‘闰月天子不告朔，它月故告朔矣。《左氏》
言‘鲁不告闰朔，为弃时政，则诸侯虽闰告朔矣。周《太
史》‘颁朔于邦国’，《玉藻》‘闰月王居门’，是天子虽闰亦告
朔。二家去圣不远，载天子诸侯告朔事，显显弗谬。今
议者乃以太宰正月之吉，布治邦国，而言天子元日
一告朔，殊失其旨。一’’”岁之元，六官自布所职之典。干
宝谓吉为“朔”，故世人谬“吉”为“告”，据谬失经，不得为法。
议者又引《左氏》说，专在诸侯，不知《玉藻》与《左说》正同，
而独于天子言岁首一告，何去取之恣也？又谓时帝，
五人帝也，元于时帝包天人，故以文武作配，是并告
两五帝为不疑。诸侯受朔，天子藏于庙；天子受朔于
天，宜“在明堂，故告时帝，配祖考。”议者曰：“‘天子月告、祭、
颁朔，则诸侯安得藏之？故太宰岁首布一岁事，太史
颁之也’。是不然。周太史颁朔邦国，是总颁十二朔于
诸侯，天子犹月告者颁官府都鄙也，内外异言之也。
礼不可罢。”凤阁侍郎王方庆又推言：“明堂布政之宫，
所以明天气，统万物也。汉儒以明堂、太庙”为一宗，祀
其祖而配上帝。取宗祀曰清庙，正室为太室，向阳为明堂，建学为太学，圜水为辟雍，异名同事，古之制也。
天子以正月上辛，总受十二月政于南郊，还藏于祖
庙，月取一政，班之明堂。诸侯则受于天子，藏之祖庙，
月取一政，行之于国。王者以其礼告庙，谓之告朔；视
月之政，谓之“视朔。”《玉藻》：“元冕而朝日东门之外，听朔
南门之外。”郑元说：“明堂在国阳，就其时之堂而听朔
焉，卒事，宿路寝。”今元日通天宫受朝，有司遂读时令
布政，古之礼也。旧说，天子岁入明堂者十八，大享一，
月告朔十二，四时迎气四，巡狩之岁一。今议者唯许
岁首一入，不亦隘乎！陛下幸建明堂，遵用告朔事，若
月一听，则近于烦。每孟月视朔，惟制定其礼，臣下不
敢专。成均博士吴杨吾等共言：“秦灭学，告朔废。今用
四孟月，季夏至明堂告五时。”帝堂上请，兼如齐贤、《方
庆》议。不数岁，礼亦废。

### 元宗开元五年命史官月奏所行事及五时读令之仪

按《唐书元宗本纪》：“开元五年十月甲申，命史官月奏
所行事。”

按《玉海》。开元定礼。有明堂及太极殿五时读令之仪。
冠服佩玉。悉从方色。

开元二十五年，命定“迎气读《令》”之制。

按《唐书元宗本纪》，不载。　按《唐会要》，开元二十五年
十月一日辛丑，制：“自今以后，每年立春之日，朕当率
公卿亲迎气于东郊。”其后夏及秋常以孟月朔于正
殿读时令，仍令礼官修撰仪注。

开元二十六年，诏“韦縚奏读《月令》。”

按《唐书元宗本纪》。不载　按《玉海》。“开元二十六年诏
韦縚每月奏《月令》一篇。孟月朔日于宣政殿侧设榻。
东向置案。令縚读之。诸司官长悉升殿坐听。岁馀罢
之。”

### 天宝五载诏改时令

按《唐书元宗本纪》，不载　按《唐会要》，天宝五载正月
二十三日诏曰：“尧命四子，所授惟时。周分六官，曾不
系月。其《礼记月令》，宜改为《时令》。”

### 德宗贞元六年令所司宣读时令

按《唐书。德宗本纪》。不载　按《玉海》。贞元六年二月。制。
四孟月迎气之日。令所司宣读时令。

### 文宗太和八年中书门下奏读时令

按《唐书文宗本纪》。不载　按《玉海》。太和八年六月。中
书门下奏。“天宝后盛典久废。请来年正月。依旧礼读
时令。命太常撰仪注。”